વાતડાહ્યા માણસો ઉકરડી પાછળનો ઉદ્દેશ આ પ્રમાણે સમજાવે છે. લગ્નવાળા ઘેર સૌ સગાવહાલા માંડવે આવે છે, ત્યારે લગ્ન મહાલવા દરદાગીના ય સાથે લાવે છે. લગ્નની ધમાલમાં કોઈ દાગીનો તૂટી જાય કે ખોવાઈ જાય તેવી શક્યતાઓ વઘુ રહે છે. આવી કિંમતી ચીજો કચરાપૂંજા ભેગી ચાલી ન જાય તેની સાવચેતીરૂપે ઉકરડી સ્થાપવાનો રિવાજ આવ્યો હોય તેવી કલ્પના કરી શકાય. ઘરની જગ્યા સ્વચ્છ રહે તેવી ભાવના પણ આ રિવાજ પાછળ રહેલી છે. લગ્નના દિવસો દરમ્યાન ઘરનો બધો જ કચરો જ્યાં ઉકરડીની સ્થાપના કરી હોય ત્યાં નાખવામાં આવે છે. લગ્ન ઉકેલાઈ ગયા પછી સ્ત્રીઓ ગાતી ગાતી ઉકરડી ઉઠાડવા જાય છે. કવિ દલપતરામે ઉકરડી અંગેનું ગીત પણ રચ્યું છે ઃ